**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 29.07.2018, ora 08.00 – 30.07.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 30.07.2018, ora 7.00**

**RÂURI**

**Debitele au fost în creştere** ca urmare a precipitaţiilor căzute în interval şi propagării exceptând cursurile inferioare ale râurilor: Crișul Alb, Bega, Timiș, Bârzava, Caraș și cursul mijlociu și inferior al Mureșului, unde au fost în scădere.

Scurgeri importante pe versanţi, torenţi, pâraie, viituri rapide pe râurile mici cu efecte de inundaţii locale şi creşteri mai însemnate de niveluri și debite s-au înregistrat pe unele râuri mici din bazinele hidrografice Moldova, Bistrița, bazinele superioare și mijlocii ale Mureșului, Oltului, ca urmare a precipitațiilor căzute în interval sub formă de aversă, cu caracter torențial și mai însemnate cantitativ.

Debitele se situează la valori mai mari de 100% din mediile multianuale lunare, exceptând râurile din bazinele hidrografice: Iza, Tur, Someș, Crasna, Barcău, Moraviţa, Cerna şi Bârlad, unde se situeză sub normalele lunare cu valori cuprinse intre 30-90% din acestea.

Se situează peste **COTELE DE ATENŢIE** râurile la staţiile hidrometrice: Cozd – Dacia (200+10)-jud.BV, Secaș – Colibi (300+50)-jud.AB, Ciric – Iași (170)-jud.IS, Tecucel – Tecuci (360+19)-jud.GL.

În interval s-au situat peste:

-**COTA DE PERICOL** râul Ozunca la stația hidrometrică Batanii Mari (300+40)-jud.CV;

-**COTELE DE INUNDAȚIE** râurile la stațiile hidrometrice: Cormoș – Brăduț (210)-jud.CV, Noul – Noul Român (500+70)-jud.SB, Bolătău – Poiana Largului (250+40)-jud.NT;

 -**COTELE DE ATENȚIE** râurile la stațiile hidrometrice: Orăștie – Grădiștea de Munte (65+3)-jud.HD, Râul Negru – Lemnia (300+70)-jud.CV, Baraolt – Baraolt (300+76)-jud.CV, Pluton – Pluton (150+10)-jud.NT.

 În interval au fost emise două **ATENŢIONĂRI** şi două **AVERTIZĂRI HIDROLOGICE** pentru fenomene imediate.

 Este în vigoare **AVERTIZAREA HIDROLOGICĂ** nr.52 din 27.07.2018.

**Debitele vor fi în creștere** ca urmare a precipitațiilor prevăzute și propagării, exceptând râurile din bazinele superioare Tur, Crasna, Barcău, Crișuri, Someșul Mic, Arieș, Bega, Timiș, Bârzava, Moravița, Caraș, Nera, unde vor fi în scădere și râurile din Dobrogea, unde vor fi relativ staționare.

 Sunt posibile scurgeri pe versanţi, torenţi, pâraie, viituri rapide pe râurile mici cu posibile efecte de inundaţii locale şi creşteri mai însemnate de niveluri și debite, cu depăşiri ale **COTELOR DE APĂRARE**, pe unele râuri din zonele de deal şi de munte.

 Se menţine **AVERTIZAREA HIDROLOGICĂ** nr.52 din 27.07.2018 până la ora 2400.

**DUNĂRE**

**Debitul la intrarea în ţară** (secţiunea Baziaş) în intervalul 29-30.07.2018 **a fost în creştere, având valoarea de 4000 m3/s**, sub media multianuală a lunii **iulie (5350 m3/s).**

În aval de Porţile de Fier debitele au fost în scădere pe sectorul Gruia - Calafat și în creștere pe sectorul Bechet – Tulcea.

**Debitul la intrarea în ţară** (secţiunea Baziaş) **va fi** **staţionar (4000 m3/s).**

În aval de Porţile de Fier debitele vor fi în scădere pe sectorul Gruia – Corabia şi în creștere pe sectorul Tr. Măgurele – Tulcea.

**2.** **Situaţia meteorologică în intervalul 29.07.2018, ora 08.00 –30.07.2018, ora 06.00**

**Administraţia Naţională de Meteorologie (A.N.M.) a emis în data de 29.07.2018, la ora 10.30, atenţionarea meteorologică nr. 54 - COD GALBEN, valabilă în intervalul 29.07.2018, ora 14:00 – 30.07.2018, ora 21:00, vizând instabilitate atmosferică accentuată și cantități de apă importante în sudul și estul Transilvaniei, în vestul Moldovei, local în Maramureș, precum și în zonele montane. Se vor semnala averse ce vor avea și caracter torențial, frecvente descărcări electrice, intensificări de scurtă durată ale vântului care vor lua și aspect de vijelie și căderi de grindină.**

 **În intervale scurte de timp sau prin acumulare, cantitățile de apă vor depăși 20 l/mp și izolat 50...60 l/mp.**

 **Astfel de fenomene se vor semnala pe arii mai restrânse și în restul teritoriului.**

Această atenţionare meteorologicăa fost transmisă de către Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate: Alba, Argeş, Bacău, Bistriţa-Năsăud, Braşov, Buzău, Caraş-Severin, Cluj, Covasna, Dâmboviţa, Gorj, Harghita, Hunedoara, Maramureş, Mehedinţi, Mureş, Neamţ, Prahova, Sibiu, Suceava, Timiş, Vâlcea şi Vrancea (23 de prefecturi) - COD GALBEN.*

**În ţară,** vremea a fost în general instabilă. Au fost înnorări temporar accentuate, averse și descărcări electrice în cea mai mare parte a țării, cu excepția regiunilor nord-vestice unde s-au semnalat local. Astfel de manifestări au fost mai frecvente după-amiaza și seara, iar ploile au avut și caracter torențial. În intervale scurte de timp sau prin cumulare, cantitățile de apă au depășit local 20...25 l/mp și izolat 45...50 l/mp. Vântul a suflat slab și moderat, cu intensificări de scurtă durată în timpul ploilor, iar pe raza localităților Videle și Craiova a luat aspect de vijelie. Temperaturile maxime s-au încadrat între 22 de grade la Întorsura Buzăului și 34 de grade la Drobeta Turnu Severin, iar la ora 06 se înregistrau 13 grade la Miercurea Ciuc și Joseni și 23 de grade la Constanța-Dig, Sulina și Gura Portiței. Spre dimineață s-a format ceață pe suprafețe mici în Transilvania și Dobrogea*.*

*Indicele temperatură-umezeală (ITU) a atins si depășit ușor pragul critic de 80 de unități în cea mai mare parte a Munteniei, Olteniei și Banatului, local în Crișana, pe arii restrânse în Dobrogea și izolat în Maramureș și în sudul Moldovei.*

**Observație:** *începând de ieri, de la ora 06, au fost în vigoare 50 de mesaje privind fenomene meteorologice periculoase imediate:*

*- 4 avertizări cod portocaliu, emise după cum urmează: câte 1 de către CNPM, pentru Muntenia, SRPV Craiova, SRPV Constanța și respectiv SRPV Cluj Napoca.*

*- 46 de atenționări cod galben: 9 emise de către CNPM pentru Muntenia, câte 7 de către SRPV Tmișoara, SRPV Bacău, SRPV Cluj Napoca și SRPV Craiova, 5 de către SRPV Sibiu și 4 de către SRPV Constanța.*

**La Bucureşti,** vremea a fost călduroasă, dar și în general instabilă. Cerul a fost variabil, cu înnorări temporar accentuate după-amiaza și seara când au fost averse, descărcări electrice și intensificări de scurtă durată ale vântului. În unele cartiere, cantitățile de apă au depășit 20 l/mp. Temperatura maximă a fost de 31 de grade la Afumați și Băneasa și 33 de grade la Filaret, iar la ora 06 se înregistrau 20 de grade la Afumați și Băneasa și 21 de grade la Filaret.

*Indicele temperatură-umezeală (ITU) a atins și a depășit ușor pragul critic de 80 de unități al disconfortului termic*.

**3. Prognoza meteorologică în intervalul 30.07.2018, ora 08.00 –31.07.2018, ora 08.00**

**În ţară,** gradul de instabilitate atmosferică va fi ridicat în cea mai mare parte a țării, astfel încât vor fi perioade de timp cu înnorări temporar accentuate, averse ce vor avea și caracter torențial, descărcări electrice și intensificări de scurtă durată ale vântului. Astfel de manifestări se vor produce pe arii mai extinse în zonele de deal și munte, local în sud și est și pe spații mai mici în restul teritoriului.  În intervale scurte de timp sau prin acumulare cantitățile de apă vor depăși 20 l/mp și izolat 40...50 l/mp și vor fi condiții de grindină. Temperaturile maxime vor fi cuprinse între 24 și 34 de grade, cu cele mai ridicate valori în Câmpia de Vest, acolo unde vor caracteriza o vreme călduroasă, iar cele minime se vor situa între 14 și 24 de grade. Pe suprafețe restrânse se va forma ceață.

*Indicele temperatură-umezeală (ITU) va atinge și depăși ușor pragul critic de 80 de unități local în sudul și vestul țării*.

**La Bucureşti,** gradul de instabilitate atmosferică va fi ridicat, astfel încât, mai ales după orele amiezii, va crește probabilitatea pentru averse, descărcări electrice și intensificări de scurtă durată ale vântului. Temperatura maximă va fi în jur de 30 de grade, iar cea minimă de 18...20 de grade.

*Indicele temperatură-umezeală (ITU) va atinge și posibil depăși ușor pragul critic de 80 de unități*.

***II. CALITATEA APELOR***

**1.1. Pe fluviul Dunărea**

Nu au fost semnalate evenimente deosebite.

**1.2. Pe râurile interioare**

Nu au fost semnalate evenimente deosebite.

**1.3. Pe Marea Neagră**

**A.B.A. Dobrogea-Litoral Constanta** informează despre **un delfin eşuat pe plaja Chochilia din Tuzla, jud Constanţa, în data de 29.07.2018, ora 14.** Au fost informate conform protocolului de colaborare INCDM Grigore Antipa şi ONG Mare Nostrum pentru identificare specie. A fost anunţată SGA Constanţa pentru a fi ridicat de pe plajă.

***III. CALITATEA MEDIULUI***

**1. În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 26.07.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 28.07.2018 - 29.07.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**